Tampereen uusi Postitalo saa erikoisen julkisivun – "Tässä oli onni mukana, sillä olemme säästäneet sukumme ja lähipiirimme alkuperäistä kirjeenvaihtoa"

Tampereen entisen postitalon paikalle nousevan uudisrakennuksen julkisivuja koristavat tekstinpätkät ja postileimat yli sata vuotta vanhoista aidoista kirjeistä ja korteista. Tamperelaisen Arkkitehtitoimisto AR-Vastamäki Oy:n projektiarkkitehti Sami Kauhanen kaivoi julkisivulevyjen kuva-aihion omista ja lähipiirinsä arkistoista. –Tässä oli onni mukana, sillä olemme säästäneet sukumme ja lähipiirimme alkuperäistä kirjeenvaihtoa 1800-1900 -lukujen taitteesta. Sieltä on sitten eroteltu sanoja sattumanvaraisesti kollaasiksi ilman tietoista tarinaa, selvittää Kauhanen. Projektiarkkitehdin mukaan tavoitteena on ollut luoda lasilevyprinttauksiin tasapainossa olevia kuvioita. Tasokasta lopputulosta edellytettiin Tampereen pääposti sijaitsi Rautatienkatu 21:ssä 1970-luvun alusta vuoteen 2016, jolloin se siirtyi Tullintorille. Nyt Lemminkäinen Oyj rakentaa Rongankadun ja Rautatienkadun kulmatontille 85 asuntoa ja 1 000 neliötä liiketilaa. Tampereen kaupunkikuvatoimikunta edellytti kaupunkikuvallisesti merkittävään paikkaan julkisivultaan korkeatasoista lopputulosta. –Olemme pyrkineet vastaamaan muun muassa materiaalivalinnoilla arkkitehtuurivaatimuksiin, sanoo Kauhanen. Värit kestävät ultraviolettisäteilyn Kuvankäsittelyn ja digitaalisen painatuksen asiantuntija Päivi Pitkäniitty tamperelaisesta Rakla Oy:stä sanoo lasin pintaan karkaistun keraamisen värin kestävän sään vaihtelut ja ultraviolettisäteilyn, eikä painettuja kuvioita pysty raaputtamaan lasin pinnasta pois. Digitaalinen painojälki vastaa ominaisuuksiltaan silkkipainettua lasia. Käyttökohteissa on laaja kirjo Digitaalinen painatus sopii sekä yksittäiskappaleiden tekemiseen että myös isoihin kohteisiin. Menetelmän edut korostuvat erityisesti, kun kuvateema vaihtuu lasista toiseen, jolloin perinteisessä silkkipainossa tilattaisiin suuri määrä silkkityökaluja. Digitaalisesti painettu lasi on aina karkaistua turvalasia. Sitä voidaan laminoida ja se voidaan myös koota eristyslasiksi. Päivi Pitkäniityn mukaan Rakla toimittaa digiprintattuja lasilevyjään pääasiassa rakennusteollisuuteen, mutta myös sisustusratkaisuihin eli esimerkiksi oviin, kalusteisiin, tilan jakajiksi tai keittiösovelluksiin. Digiprintatun lasin maksimikoko on 2,5 x 4 metriä. Asunto Oy Posteljooninpuiston julkisivuissa käytetään digiprintattuja lasilevyjä, joiden enimmäiskoko on 1,3 x 2,6 metriä. Postitaloon on toimitettu yli 400 neliömetriä digiprintattua lasia, yhteensä 234 uniikkia kuvaa. Raklan digiprintattuja julkisivulaseja on seuraavissa kohteissa: Kuopion Yliopistollinen sairaala, yhteensä 1 500 neliötä ja 476 uniikkia kuvaa. Kauppakeskus Veturi, Kouvola, noin 4 000 neliötä digiprintattua lasia ja yli 1 400 uniikkia kuvaa. Rockheim pop- ja rockmuseo, Trondheim Norja, yli 1 000 uniikkia kuvaa ja 1 500 neliötä digiprintattua lasia. Tampereen kohteita: As Oy Tampereen Vuoreksen puistokatu 76, Tuula Lehtisen Kotimetsä-teos, Taysin Silmäklinikka ja Rantatunnelin Falls, valopylväät (Tuula Lehtinen).